Vaikaremoana

Vaikaremoana () – ežeras Naujojoje Zelandijoje, Šiaurės salos rytuose, Hoko įlankos regione. Susidaręs nuošliaužai užvertus Vaikaretahekės upę. Ilgis 19 km, plotis iki 10 km, telkšo 614 m aukštyje. Gylis siekia 256 m. Iš vakarų ežerą juosia Hujarau kalnagūbris, iš pietų – Panekiri Blafo kalnų siena. Iš ežero ištekanti Vaikaretahekės upė yra Vajau intakas. Dabar natūrali ištaka perkeista į hidroelektrinę aprūpinančius tunelius.

Vaikaremoana susidarė prieš maždaug 2200 metų. Ežero pavadinimas maorių kalba reiškia „ribuliuojančio vandens jūra“. Europiečiai šį ežerą pasiekė 1844 m.

Vaikaremoana pateka į Ureveros nacionalinį parką. Šiaurės rytiniame krante įsikūrusi kurortinė Vaikaremoanos gyvenvietė.

 Šaltiniai 

Kategorija:Naujosios Zelandijos ežerai